বাংলাদেশের মুক্তিসংগ্রামের পূর্ণাঙ্গ ইতিহাস এখনও রচিত হয়েছে বলা যাবে না। প্রখ্যাত ফরাসি ইতিহাসবিদ মার্ক ব্লকের মতে, ইতিহাস ঘটনাসমূহকে সত্য বলে অনুমান করে নিলে চলবে না, সেগুলো সত্যি ঘটেছিল কিনা, সেটা অনুসন্ধান করে যাচাই করে নিতে হবে। মুহাম্মদ শামসুল হক সে পথে এগিয়েছেন, অনুমান-নির্ভর নয়, মুক্তিযুদ্ধকালীন ঘটনাসমূহকে বিধৃত করেছেন মুক্তিযোদ্ধাদের ও ভুক্তভোগীদের সাক্ষাৎকারের ভিত্তিতে। ‘চোখে দেখা ৭১’ মুহাম্মদ শামসুল হক সাক্ষাৎকারের মাধ্যমে ইতিহাসকে লিপিবদ্ধ করেছেন সুনিপুণভাবে। তিনি ইতিহাস ও সত্যানুসন্ধানী হিসেবে নিজেকে ইতোমধ্যে প্রতিষ্ঠিত করেছেন, পেয়েছেন পাঠকপ্রিয়তা। তাঁর প্রকাশিত অন্য গ্রন্থগুলোর মধ্যে রয়েছে-‘স্বাধীনতার ঘোষক বঙ্গবন্ধু ঃ প্রামাণ্য দলিল’, ‘স্বাধীনতা সংগ্রামের প্রস্তুতি ও বেতার ঘোষণার ইতিবৃত্ত’, ‘চোখে দেখা ৭১, পর্ব-১’, ‘স্বাধীনতার সশস্ত্র প্রস্তুতি ঃ আগরতলা মামলার অপ্রকাশিত জবানবন্দি’, ‘খ্যাতিমানদের নানা রঙের দিনগুলো’, ‘স্বাধীনতার বিপ্লবী অধ্যায়-বঙ্গবন্ধু ও অন্যান্য ৪৭-৭১’, ‘স্বাধীনতার সশস্ত্র প্রস্তুতি ও বঙ্গবন্ধু-আগরতলা মামলার অপ্রকাশিত জবানবন্দি’ অন্যতম। তিনি সাংবাদিকতা পেশায় যুক্ত থাকায় ষষ্ঠ ইন্দ্রিয় সজাগ ছিল হামেশা। বর্তমানে মুহাম্মদ শামসুল হক ‘ইতিহাসের খসড়া’ নামক তথ্যসমৃদ্ধ পত্রিকার সম্পাদক।